Tolk in ‘beesdiewe’ se saak ook vas | Netwerk24
Deur Hendrik Hancke 19 Mei 2019 00:00
Die borgaansoek van die vermeende beesdief-prokureur Jan-Spruyt Steenkamp en sy vier medebeskuldigdes is Vrydag in Mpumalanga onderbreek toe die hof se tolk glo in ’n korrupsie-lokval betrap is.
Terwyl Steenkamp (32), Cornelius Johannes van der Walt (55), Lucas Magagula (35), Sibusiso Mabuse (34) en Vusi Mhlongo (34) se saak in die hof op Breyten aan die gang was, is eers die hoftolk se vrou en toe die tolk self in hegtenis geneem omdat hulle na bewering aangebied het om teen R5 000 per persoon vir die beskuldigdes borgtog te reël.
Een van die vragmotors waarop Steenkamp en sy medebeskuldigdes glo besig was om beeste te laai toe hulle vasgetrek is.
Die vrou het ’n “deposito” van R12 000 by ’n vulstasie ontvang in ’n lokval nadat die veiligheidsmaatskappy ACSU inligting oor die plan gekry het.
ACSU was ook betrokke by die gesamentlike operasie met die polisie en plaaslike boere waar Steenkamp en sy medebeskuldigdes verlede week vir die diefstal van 179 beeste aangekeer is.
ACSU het die polisie ingelig oor die tolk se beweerde borgtog-plan en saamgewerk aan die lokval. “Ons het vir die vrou R12 000 as deposito gegee wat sy vir haar man by die hof sou vat. Toe sy die geld aanvaar, is sy net daar vasgetrek. Sy het die geld toe na haar man by sy kantoor in die hof geneem, waar hy ook in hegtenis geneem is,” sê Bester Maree van ACSU.
Die tolk mag eers geïdentifiseer word nadat hy môre in die hof verskyn het. Ná die tolk se inhegtenisneming moes die hof inderhaas ’n ander tolk van Ermelo laat kom vir die vermeende veediewe se borgaansoek.
Charles Lloyd, staatsaanklaer, het gesê die tolk se inhegtenisneming hou verband met die veediefstalsaak, maar hy wou nie verdere besonderhede gee nie.
Lloyd het ’n petisie vir die hof gegee waarin 79 plaaslike boere vra dat die beskuldigdes in die veediefstalsaak nie borgtog kry nie. Die beskuldigdes ontken die aanklagte.